Okresná prokuratúra Trnava 
Vajanského 22, 918 67 Trnava 1 	

Sp. zn. : 2 Pv 197/14/2207	Trnava, 26.5.2014
EEČ : 2-21-138-2014

U Z N E S E N I E

Trestná vec:	obvinený XXXXX  
Prečin:	Neoprávnený zásah do práva k domu, bytu alebo k nebytovému priestoru podľa § 218 odsek 2 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov a iné trestné činy

Rozhodol: 	prokurátorka Okresnej prokuratúry Trnava
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenými:
1.	XXXXX
	dátum narodenia: XXXXX
2.	XXXXX 
	sídlo organizácie: XXXXX
Obsahom zmieru je:
a.	Peňažná suma určená na všeobecne prospešné účely: 75,00 € 
b.	Konkrétny adresát peňažnej sumy určenej na všeobecne prospešné účely: Detský domov v Trnave, Botanická 46, 917 08 XXXXX 
c.	Suma odovzdaná štátu na peňažnú pomoc obetiam trestnej činnosti: 75,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ Cífer pod spisovou značkou ORP-478/CI-TT-2014.
dňa 25.2.2014 v čase o 03:00 hod. v obci XXXXX na ul. XXXXX preliezol oplotenie brány pohostinstva XXXXX, vnikol na pozemok a popri stene budovy prešiel k rohu terasy, kde po odkvapovej rúre vyliezol na terasu pohostinstva, následne prešiel k oknu na WC, ktoré si predtým nechal pootvorené a cez toto vošiel do vnútra budovy, prešiel k uzamknutým dverám vedúcim do miestnosti s výčapom, kde v úmysle niečo odcudziť z batohu vytiahol akumulátorovú vŕtačku, ktorou chcel odvŕtať zámok dverí, čo sa mu však nepodarilo, nakoľko bol vyrušený poškodeným XXXXX a následne privolanou hliadkou Obvodného oddelenia PZ Cífer, pričom vlastníkovi pohostinstva poškodenému XXXXX ani vlastníkovi budovy - XXXXX žiadna škoda spôsobená nebola,

Odôvodnenie: 
Uznesením povereného príslušníka Obvodného oddelenia PZ Cífer ČVS: ORP-478/CI-TT-2014 zo dňa 25.2.2014 bolo podľa § 206 odsek 1 Trestného poriadku vznesené obvinenie XXXXX za prečin  krádeže v štádiu pokusu podľa    § 14 ods. 1,  § 212 ods. 2 písm. a) Trestného zákona na tom skutkovom základe, ako je to uvedené vo výrokovej časti tohto uznesenia. Dňa 4.3.2014 bol obvinený podľa  § 206 ods. 6 Trestného poriadku upozornený, že skutok, pre ktorý mu bolo vznesené obvinenie bude v ďalšom konaní posudzovaný aj ako prečin neoprávneného zásahu do práva k domu, bytu alebo nebytovému priestoru podľa § 218 ods. 2 Trestného zákona.

Podľa § 220 ods. 1 Trestného poriadku v konaní o prečine, za ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
 b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Obvinený XXXXX sa dopustil trestného činu krádeže v štádiu pokusu podľa § 14 ods. 1,  § 212 ods. 2 písm. a) Trestného zákona, za ktorý Trestný zákon ustanovuje trest odňatia slobody až na dva roky a trestného činu neoprávneného zásahu do práva k domu, bytu alebo nebytovému priestoru podľa § 218 ods. 2 Trestného zákona, za ktorý je stanovená trestná sadzba až jeden rok. 

Podľa § 10 odsek 1 Trestného zákona prečinom je 
a) trestný čin spáchaný z nedbanlivosti alebo 
b) úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby neprevyšujúcou päť rokov.

Obvinený pri svojom výsluchu pred povereným príslušníkom PZ ako aj  pri vykonaní mediácie pred probačným a mediačným úradníkom Okresného súdu v Trnave slobodne, vážne a určito vyhlásil, že spáchal skutok, za ktorý je stíhaný. 
	
Trestným činom spáchaným obvineným XXXXX nebola spôsobená materiálna škoda, poškodení XXXXX ani XXXXX zastúpená XXXXX XXXXX si nárok na náhradu škody neuplatnili.

Pri vykonaní mediácie obaja poškodení uviedli, že so schválením zmieru s obvineným XXXXX súhlasia.

Obvinený XXXXX uzatvoril dňa 22.5.2014 prostredníctvom probačného a mediačného úradníka Okresného súdu v Trnave zmier s poškodenými XXXXX a XXXXX XXXXX zastúpenou XXXXX, ktorí zároveň prehlásili, že v predmetnom trestnom konaní si neuplatňujú žiadny nárok na náhradu škody.

Dňa 23.4.2014 obvinený XXXXX zložil na depozitný účet Okresnej prokuratúry XXXXX peňažnú sumu vo výške 50,- € a dňa 15.5.2014 zložil na depozitný účet Okresnej prokuratúry Trnava peňažnú sumu vo výške 100,- €, určenú na všeobecne prospešné účely, z toho 50% predstavuje suma určená Detskému domovu v Trnave, Botanická 46, 917 08 XXXXX, IČO: 00351628 a 50% predstavuje suma určená na peňažnú pomoc obetiam trestnej činnosti Táto suma je primeraná závažnosti spáchaného trestného činu.

Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery som dospela k záveru, že rozhodnutie o schválení zmieru a zastavení trestného stíhania je dostačujúce.  

S poukazom na vyššie uvedené skutočnosti som rozhodla tak, ako je to uvedené vo výrokovej časti tohto uznesenia. 

Poučenie: 
Proti tomuto uzneseniu sťažnosť nie je prípustná ( § 185 ods. 2 Tr. poriadku).

JUDr. Martina Guľová
prokurátorka